Document ID: 32006L0056

32006L0056
L 182/1
SLUŽBENI LIST EUROPSKE UNIJE
DIREKTIVA KOMISIJE 2006/56/EZ
od 12. lipnja 2006.
o izmjeni priloga Direktivi Vijeća 93/85/EEZ o kontroli prstenaste truleži gomolja krumpira
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 93/85/EEZ od 4. listopada 1993. (1) o kontroli prstenaste truleži gomolja krumpira, a posebno njezin članak 12.,
budući da:
(1)
Jedan od značajnih štetnih organizama koji napadaju krumpir je Clavibacter michiganensis (Smith) Davis et al. ssp. sepedonicus (Spieckermann et Kotthoff) Davis et al., patogeni uzročnik bolesti prstenaste truleži gomolja krumpira (dalje u tekstu: „organizam”).
(2)
Organizam se još uvijek pojavljuje u nekim dijelovima Zajednice.
(3)
Direktivom Vijeća 93/85/EEZ utvrđene su detaljne mjere koje treba poduzeti unutar država članica protiv organizma s ciljem pronalaženja i utvrđivanja njegove raširenosti, sprečavanja njegovog pojavljivanje i širenja te, ako se otkrije, sprečavanja njegovog širenja uz kontroliranje s ciljem iskorjenjivanja.
(4)
Otada je postignut značajan napredak u razumijevanju biologije, postupcima otkrivanja i identifikacije organizma; osim toga, praktična iskustva stečena u kontroliranju organizama zahtijevaju reviziju nekoliko tehničkih odredaba koje se odnose na kontrolne mjere.
(5)
Kao rezultat tog razvoja, potrebno je revidirati i ažurirati mjere uključene u priloge Direktivi 93/85/EEZ.
(6)
Što se tiče postupaka otkrivanja i identifikacije, uključeni su nedavno razvijeni postupci, kao što su fluorescentna in situ hibridizacija (FISH) i lančana reakcija polimerazom (PCR), kao i poboljšanja različitih tehničkih elemenata trenutačnog postupka otkrivanja i identifikacije.
(7)
Što se tiče tehničkih elemenata kontrolnih mjera, uvedene su poboljšane odredbe za: način konzerviranja testiranih uzoraka kako bi se osiguralo otkrivanje podrijetla organizma, elementi potrebni za utvrđivanje raspona moguće zaraze, pojedinosti obavješćivanja o svakoj potvrđenoj nazočnosti organizma i odgovarajućoj zaraženoj zoni, mjere koje se provode na mjestima proizvodnje označenim kao zaraženim i unutar sigurnosnih područja.
(8)
Mjere predviđene ovom Direktivom u skladu su s mišljenjem Stalnog odbora za biljno zdravstvo,
DONIJELA JE OVU DIREKTIVU:
Članak 1.
Prilozi Direktivi 93/85/EEZ ovime se zamjenjuju odgovarajućim tekstovima u Prilogu ovoj Direktivi.
Članak 2.
1. Države članice donose i objavljuju, najkasnije do 31. ožujka 2007., potrebne zakone i druge propise potrebne za usklađivanje s ovom Direktivom. One Komisiji odmah dostavljaju tekst tih odredaba i korelacijsku tablicu između tih odredaba i ove Direktive.
Države članice primjenjuju te odredbe od 1. travnja 2007.
Kad države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja određuju države članice.
2. Države članice odmah dostavljaju Komisiji tekst glavnih odredaba nacionalnog prava koje donesu u području na koje se odnosi ova Direktiva.
Članak 3.
Ova Direktiva stupa na snagu trećeg dana od dana objave u Službenom listu Europske unije.
Članak 4.
Ova je Direktiva upućena državama članicama.
Sastavljeno u Bruxellesu 12. lipnja 2006.

Labels: 17
6